ବିମୁଦ୍ରୀକରଣର ପ୍ରଭାବ ଜାଣିନାହାନ୍ତି ସରକାର\nନୂଆଦିଲ୍ଲୀ,୧୯-୧୨(ପି.ଟି.) ଇତି ମଧ୍ୟରେ ବିମୁଦ୍ରୀକରଣକୁ ବର୍ଷେରୁ ଊର୍ଦ୍ଧ୍ୱ ସମୟ ବିତିଗ\nବିମୁଦ୍ରୀକରଣର ପ୍ରଭାବ ଜାଣିନାହାନ୍ତି ସରକାର\t December 19th, 00:00 AM December 19th, 00:00 AM\nନୂଆଦିଲ୍ଲୀ,୧୯-୧୨(ପି.ଟି.) ଇତି ମଧ୍ୟରେ ବିମୁଦ୍ରୀକରଣକୁ ବର୍ଷେରୁ ଊର୍ଦ୍ଧ୍ୱ ସମୟ ବିତିଗଲାଣି। ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କ ଏହି ରାତିଅଧିଆ କାର୍ଯ୍ୟାନୁଷ୍ଠାନ ଯୋଗୁ ଦେଶର ବିଭିନ୍ନ କ୍ଷେତ୍ର ପ୍ରଭାବିତ ହୋଇଥିବା ଜିଡିପି ଅଭିବୃଦ୍ଧି ଅଙ୍କରୁ ସ୍ପଷ୍ଟ ବାରି ହୋଇଛି। ଜିଡିପି ଅଭିବୃଦ୍ଧି ୩ ବର୍ଷର ସର୍ବନିମ୍ନ ସ୍ତରକୁ ଖସି ଆସିଥିଲା। ମାନୁଫାକ୍ଚରିଂ କାର୍ଯ୍ୟକଳାପ ଏକପ୍ରକାର ଠପ୍ ହୋଇ ଯାଇଥିଲା। ଅର୍ଥନୈତିକ ଅଭିବୃଦ୍ଧି ମନ୍ଥର ହେବା ସହ ଶିଳ୍ପ କ୍ଷେତ୍ରର ପ୍ରଦର୍ଶନ ଅତ୍ୟନ୍ତ ଦୁର୍ବଳ ରହିଥିଲା। ଅନେକ ମାତ୍ରାରେ ନିଯୁକ୍ତି ହ୍ରାସ ଘଟିବା ସହ ମାନସିକ ଚାପଗ୍ରସ୍ତ ହୋଇ ଅନେକ ଲୋକଙ୍କ ଜୀବନହାନି ଘଟିଥିବା ଖବର ମଧ୍ୟ ପୂର୍ବରୁ ପ୍ରକାଶ ପାଇଛି। ଏଭଳି କ୍ଷେତ୍ରରେ କିନ୍ତୁ ସରକାର ଏହାକୁ ଗ୍ରହଣ କରିବାକୁ ନାରାଜ। ଅର୍ଥନୀତି ଉପରେ ବିମୁଦ୍ରୀକରଣର କ'ଣ ପ୍ରଭାବ ରହିଥିଲା ତାହାକୁ ଠିକ୍ ଭାବେ ଚିହ୍ନଟ କରିବା କଷ୍ଟକର ବୋଲି ମଙ୍ଗଳବାର ରାଜ୍ୟ ସଭାରେ ଉତ୍ତର ରଖିଛି ଅର୍ଥ ମନ୍ତ୍ରଣାଳୟ। ଅର୍ଥ ରାଷ୍ଟ୍ରମନ୍ତ୍ରୀ ପି. ରାଧାକ୍ରିଷ୍ଣନ୍ ଲିଖିତ ଉତ୍ତରରେ କହିଛନ୍ତି ଯେ, ବିମୁଦ୍ରୀକରଣ ପ୍ରଭାବ ସମ୍ପର୍କରେ କହିବା କଷ୍ଟକର। ତେବେ ଏହି ନିଷ୍ପତ୍ତି ଦ୍ୱାରା ଅର୍ଥନୀତିରେ କୌଣସି ପ୍ରକାର ବାଧାବିଘ୍ନ ସୃଷ୍ଟି ହୋଇ ନ ଥିବା ସେ ଦୃଢ଼ତାର ସହ ପ୍ରକାଶ କରିଛନ୍ତି। ଭାରତୀୟ ଅର୍ଥନୀତି ବିଭିନ୍ନ ପ୍ରକାର କାରକ ଉପରେ ନିର୍ଭର କରିଥାଏ। ପୁଞ୍ଜି ଗଠନ, ଟେକ୍ନୋଲୋଜି ବ୍ୟବହାର, ସଞ୍ଚୟ ହାର ଆଦି ଅନେକ ବିଷୟ ଉପରେ ଭାରତୀୟ ଅର୍ଥନୀତି ନିର୍ଭରଶୀଳ। ଏଭଳି କ୍ଷେତ୍ରରେ ଅର୍ଥନୀତି ଉପରେ ଯେ ବିମୁଦ୍ରୀକରଣର ନକାରାତ୍ମକ ପ୍ରଭାବ ପଡିଛି ତାହା କହିବା ଠିକ୍ ହେବ ନାହିଁ ବୋଲି ରାଧାକ୍ରିଷ୍ଣନ୍ କହିଛନ୍ତି। ଗତବର୍ଷ ନଭେମ୍ବରରେ ନିଆଯାଇଥିବା ବିମୁଦ୍ରୀକରଣ ପଦକ୍ଷେପ ଯୋଗୁ ଅର୍ଥନୀତି ମନ୍ଥର ହୋଇଛି କି ପ୍ରଶ୍ନରେ ସେ ଏହି ଉତ୍ତର ଦେଇଛନ୍ତି। ଏଭଳି କ୍ଷେତ୍ରରେ ସରକାର ହୁଏତ ବିମୁଦ୍ରୀକରଣର ପ୍ରଭାବ ସମ୍ପର୍କରେ କହିବାକୁ କୁଣ୍ଠାବୋଧ କରୁଥାଇପାରନ୍ତି କିମ୍ବା ଅର୍ଥନୀତିରେ ପଡିଥିବା ବିମୁଦ୍ରୀକରଣର ପ୍ରଭାବକୁ ମାନିବାକୁ ଚାହୁଁ ନ ଥିବା ଶିଳ୍ପ ବିଶେଷଜ୍ଞଙ୍କ ପକ୍ଷରୁ କୁହାଯାଇଛି। ପ୍ରକାଶଯୋଗ୍ୟ, ଚଳିତ ଆର୍ଥିକବର୍ଷର ପ୍ରଥମ ତ୍ରୈମାସରେ ଦେଶର ଜିଡିପି ଅଭିବୃଦ୍ଧି ୩ ବର୍ଷର ସର୍ବନିମ୍ନ ସ୍ତର ୫.୭%କୁ ଖସି ଯାଇଥିଲା। ସାମଗ୍ରୀ ଏବଂ ସେବା ଟିକସ(ଜିଏସ୍ଟି) ସହିତ ବିମୁଦ୍ରୀକରଣ ମଧ୍ୟ ଏଥିପାଇଁ ଦାୟୀ ରହିଥିବା ବିଶେଷଜ୍ଞମାନେ ପ୍ରକାଶ କରିଛନ୍ତି। ବିମୁଦ୍ରୀକରଣ ପରେ ୨୦୧୬-୧୭ ଆର୍ଥିକବର୍ଷରେ ନୋଟ ଛପା ବାବଦ ଖର୍ଚ୍ଚ ଏହାର ପୂର୍ବ ଆର୍ଥିକ ବର୍ଷ ତୁଳନାରେ ଦୁଇ ଗୁଣିତ ହୋଇଛି। ସରକାରଙ୍କୁ ଆର୍ବିଆଇର ଲାଭାଂଶ ବାବଦ ଅର୍ଥରାଶି ମଧ୍ୟ ଅଧା ହୋଇଥିବା ଜଣାଯାଇଛି। ସେଣ୍ଟର ଫର୍ ମନିଟରିଂ ଇଣ୍ଡିଆନ୍ ଇକୋନୋମି ତଥ୍ୟ ମୁତାବକ ବିମୁଦ୍ରୀକରଣ ଯୋଗୁ ଚଳିତ ବର୍ଷ ଜାନୁୟାରୀରୁ ଏପ୍ରିଲ ମଧ୍ୟରେ ୧୦ ଲକ୍ଷରୁ ଊର୍ଦ୍ଧ୍ୱ ନିଯୁକ୍ତି ହ୍ରାସ ଘଟିଛି।
